Što bih bio da nisam svećenik

Intervju s pravoslavnim svećenikom Draganom Gačešom

Mi smo Lea i Katarina, učenice 7.r. OŠ Mikleuš. Željele bismo Vam postaviti nekoliko pitanja. Unaprijed hvala.

*Katarina*: Zanima nas koliko ste dugo svećenik?

*Svećenik*: Godinu sam dana bio đakon, a poslije toga sam postao svećenik i ovo mi je sedma godina.

*Lea*: Kada ste osjetili svećenički poziv?

*Svećenik*: Ja sam bio 4.r. osnovne škole i tada sam osjetio da volim i želim ići u crkvu. Mama me je odvela u crkvu. Upisao sam se na vjeronauk u crkvi i od tada je to tako.

*Katarina*: Jeste li se kolebali između svećeničkog poziva i još nekog drugog zvanja?

*Svećenik*: Zaista nisam. I dandanas se pitam što bih bio da nisam svećenik.

*Lea*: Kako su reagirali Vaši roditelji kada ste im rekli da želite biti svećenik?

*Svećenik*: Njima je to prvo bilo nevjerojatno. Još nitko u našoj obitelji nije bio svećenik , ali radovali su se tome i podržali me.

*Katarina*: Imate li braće i sestara? Kakve su bile njihove reakcije?

*Svećenik*: Imam jednu sestru, ona je starija od mene godinu dana. Radovala se tome i podržala me je, a kad sam otišao u internat na četiri godine, više mi je sestra nedostajala nego roditelji.

*Lea*: Je li Vam prezahtjevno obnašati službu u parohiji i biti otac obitelji?

*Svećenik*: Ponosan sam na svoju obitelj i na parohiju, ali se nekad ne može to sve uklopiti. Obitelj je jedno, tu čovjek treba voljeti i poštovati, ali i za Crkvu i parohiju se treba puno brinuti pa mi je malo teško.

*Katarina*: Imaju li članovi Vaše obitelji neke obveze prilikom bogoslužja?

*Svećenik*: Trenutačno ne, ali na početku braka žena mi je pomagala. Nadam se da će mi u budućnosti moja djeca pomagati u bogoslužju.

*Katarina*: Koliko vjernika imate u svojoj parohiji?

*Svećenik*: Na mikleuškoj parohiji ima oko 50 kuća, a to je otprilike oko sto ljudi.

*Lea*: Kako ste rasporedili bogoslužja?

*Svećenik*: Većinom obavljam bogoslužja kad su neki sveci ili praznici.

*Katarina*: Jeste li zadovoljni brojem vjernika na bogoslužju?

*Svećenik*: Jesam, ali bih volio da ih ima više.

*Lea*: Što činite da održite vjerske zajednice?

*Svećenik*: Sve što mogu činim da ih održim.

*Lea*: Imate li neki hobi?

*Svećenik*: Imam. Plešem u folklornoj skupini u Slatini, volonter sam u udruzi Vretenac.

*Katarina*: Puno Vam hvala na strpljenju i vremenu koje ste nam posvetili i doviđenja.

*Svećenik*: Nema na čemu. Volio bih da opet dođete u posjet. Doviđenja.

Lea Cesarec i Katarina Lukić, 7.razred